Δημήτριος Δαβάκης

Ο Δημήτριος Δαβάκης (18 Νοεμβρίου 1909 - 18 Ιανουαρίου 1989) ήταν Έλληνας στρατιωτικός και πολιτικός, αδελφός του συνταγματάρχη Κωνσταντίνου Δαβάκη. Διατέλεσε βουλευτής Λακωνίας με τον Ελληνικό Συναγερμό, την ΕΡΕ και την Νέα Δημοκρατία και χρημάτισε υφυπουργός Συγκοινωνιών, Εθνικής Άμυνας και Εσωτερικών, καθώς και υπουργός Δημοσίας Τάξεως.

 Πρώτα χρόνια και στρατιωτική σταδιοδρομία
Γεννήθηκε το 1909 στα Κεχριάνικα Λακωνίας, στην Μέσα Μάνη, και ήταν γιος του Δικαίου Δαβάκη. Μεγαλύτερος αδελφός του ήταν ο συνταγματάρχης Κωνσταντίνος Δαβάκης. Αρχικά φοίτησε στο Γυμνάσιο Αρεόπολης Λακωνίας, ενώ τελικά αποφοίτησε από το Γυμνάσιο Καλλιθέας στην Αθήνα, όπου είχε εγκατασταθεί η οικογένειά του.Επιθεώρηση Χωροφυλακής, Τεύχος Ιουνίου 1980, σελ. 3, «Νέος Υπουργός Δημοσίας Τάξεως ο κ. Δημήτριος Δαβάκης»

Το 1933 αποφοίτησε από το Φαρμακευτικό Τμήμα της Φυσικομαθηματικής Σχολής του Πανεπιστημίου Αθηνών και την επόμενη χρονιά, το 1934, πέτυχε σε διαγωνισμό και κατατάχθηκε ως μόνιμος αξιωματικός στο τότε Φαρμακευτικό Σώμα του ελληνικού Στρατού Ξηράς.Επιθεώρηση Χωροφυλακής, Τεύχος Ιουνίου 1980, σελ. 3, «Νέος Υπουργός Δημοσίας Τάξεως ο κ. Δημήτριος Δαβάκης» Τοποθετήθηκε στο Κέντρο Χημικού Πολέμου, αναλαμβάνοντας την θέση του διευθυντή εργαστηρίων. Επίσης, δίδαξε στην Στρατιωτική Σχολή Ευελπίδων (ΣΣΕ) τα μαθήματα «Τεχνολογία Χημικών Πολεμικών Ουσιών» και «Ανίχνευση και Απολύμανση Χημικών Πολεμικών Ουσιών».Επιθεώρηση Χωροφυλακής, Τεύχος Ιουνίου 1980, σελ. 3, «Νέος Υπουργός Δημοσίας Τάξεως ο κ. Δημήτριος Δαβάκης»

Αποστρατεύθηκε το 1946 ως λοχαγός, με αίτησή του.Επιθεώρηση Χωροφυλακής, Τεύχος Ιουνίου 1980, σελ. 3, «Νέος Υπουργός Δημοσίας Τάξεως ο κ. Δημήτριος Δαβάκης» Νυμφεύθηκε την Ευαγγελία Σιγαλά και απέκτησαν μία κόρη.Ελληνικόν Who's who, Εκδοτικός Οργανισμός Ελληνικών Who's who, 1965, σελ. 121.

 Πολιτική σταδιοδρομία 
Μετά την αποστρατεία του, ασχολήθηκε με την πολιτική. Εκλέχθηκε βουλευτής Λακωνίας με τον Ελληνικό Συναγερμό το 1951 και βουλευτής Οιτύλου το 1952, και στην συνέχεια βουλευτής Λακωνίας με την ΕΡΕ το 1956, 1958, 1961, 1963 και 1964. Μητρώο Γερουσιαστών και Βουλευτών 1929-1974 Βουλή των Ελλήνων, Εθνικό Τυπογραφείο, 1977 (σελ. 120, αρ. 238). Μεταπολιτευτικά εκλέχθηκε βουλευτής Λακωνίας με την Νέα Δημοκρατία το 1974, το 1977 και το 1981. 

Προδικτατορικά, στην οκταετία των κυβερνήσεων της ΕΡΕ, διατέλεσε υφυπουργός Συγκοινωνιών και Δημοσίων Έργων από τις 6 Οκτωβρίου 1955 ως τις 29 Φεβρουαρίου 1956, υφυπουργός Εθνικής Αμύνης από τις 29 Φεβρουαρίου 1956 ως τις 5 Μαρτίου 1958, και υφυπουργός Εσωτερικών (αρμόδιος για την Δημόσια Τάξη) από τις 4 Νοεμβρίου 1961 ως τις  19 Ιουνίου 1963.

Στις μεταπολιτευτικές κυβερνήσεις της ΝΔ, χρημάτισε υφυπουργός Εθνικής Άμυνας από τις 10 Σεπτεμβρίου 1976 ως τις 21 Οκτωβρίου 1977, και υπουργός Δημοσίας Τάξεως στην κυβέρνηση Ράλλη από τις 10 Μαΐου 1980 ως τις 17 Σεπτεμβρίου 1981.

Πέθανε στις 18 Ιανουαρίου 1989, σε ηλικία 80 ετών, και κηδεύτηκε την επομένη από τον Μητροπολιτικό Ναό Αγίου Δημητρίου Κηφισιάς.Τα Νέα, Κοινωνικά, 19-1-1989, σελ. 55.

 Παραπομπές 

Κατηγορία:Έλληνες υφυπουργοί Συγκοινωνιών και Δημοσίων Έργων
Κατηγορία:Έλληνες υφυπουργοί Εθνικής Άμυνας
Κατηγορία:Έλληνες υφυπουργοί Εσωτερικών
Κατηγορία:Έλληνες υπουργοί Δημοσίας Τάξεως
Κατηγορία:Βουλευτές Λακωνίας
Κατηγορία:Βουλευτές εκλεγμένοι με τον Ελληνικό Συναγερμό
Κατηγορία:Βουλευτές εκλεγμένοι με την ΕΡΕ
Κατηγορία:Βουλευτές εκλεγμένοι με τη Νέα Δημοκρατία